Paskutiniųjų 21 metų etninės kultūros situacijos Lietuvoje tarp kaimyninių valstybių 
analizė tautiškumo ugdymo labirintuose sprendimui surasti. Gintaras Kavarskas, 
anglų kalbos mokytojas, Vilniaus Tuskulėnų vidurinė mokykla 




1991 metų sausį paveikslą nutapė Gintaras Kavarskas, dabar: mokytojas. 

Latvių poetai prieš 1991 -uosius metus išreiškė susirūpinimą dėl tuometinės Latvijos. Esu išmokęs 
mintinai daug latviškų eilėraščių, bet netikėtai vieno eilėraščio pabaigoje atradau paslaptį ir 
savarankiškai išverčiau visą eilėraštį. Pacituosiu tik savo trumpą vertimo fragmentą apie tai, ką 
atradau tik eilėraščio pabaigoje, kurioje susirūpinta laisvės saugojimo troškimu: „O dabar mums 
reikia apginti ir išsaugoti laisvę." Gaila, kad Latvijoje kalbėtojų rusų kalba skaičius sparčiai išaugo, 
todėl mokykloms teko iššūkis išmokyti mokinius ne tik latvių literatūros ir latvių liaudies dainų, bet 
ir kitų tautinių. 

Kitoje labirinto vietoje yra Lietuva. Vilniaus apskritis, ypač Nemenčinė, Šalčininkų kraštas yra 
prisimenami kaip dažniausiai nelietuviškai kalbantys kraštai net svarbiose įstaigose. Jei 
nukeliautume į Šalčininkų kraštą ir paklaidžiotume labirinte iki pat Lenkijos sienos, tai ten 
pabendravę pastebėtume problemą, kad ten gyventojai gal mažiau pajuto 1991-ųjų metų Sausio 13- 
osios svarbą, reikšmę savo gimtinei Lietuvai. Todėl būtina kuo dažniau akcentuoti, kad Laisvė buvo 
visiems svarbi nepriklausomai nuo to, kuria kalba pilietis kalba darbe, kuria kalba bendrauja po 
darbo su giminaičiais, draugais, pažįstamais, kokiai kultūrai save tapatina, ir nepaisant nuo to, kaip 



toli gyvena nuo Lietuvos sostinės. Problemos sprendimas yra tik vienas - įdainuoti, kad skambėtų 
lietuvių tautinėmis dainomis kraštas, žmonių nuotaikos, kad šypsena rodytų pagarbą Lietuvai. 

Šiandien skaudu matyti, kad šių metų valstybinių švenčių Šalčininkų ir Vilniaus rajono 
savivaldybėse Lenkijos valstybinės vėliavos plevėsuoja ne tik Jašiūnų miestelio centre, bet net 
gyventojų privačių namų languose, sienų stovuose vėliavoms. Jeigu tokia situacija paaštrės, 
Lietuvai reikės tautinės juostos šventinės dienos, kai prie Lietuvos vėliavos prisegta tautinė juosta 
būtų lyg naujas aukštai plevėsuojantis simbolis, kuris padėtų piliečiams labai taikiai puoselėti 
etnokultūrines vertybes ir lietuvių kultūrą, ir lietuvių kalbą. 

Dar kartą sugrįžus prie tos pačios labirinto vietos dėl Vilniaus rajono ir Šalčininkų rajono, kai kurių 
lietuviškų mokyklų lemtis buvo sunki dėl mokyklų registravimo per vėlai po 1990-ųjų metų. Norint 
įregistruoti vieną iš toliausiai nuo Vilniaus nutolusią ne lenkišką, o lietuvišką mokyklą prireikė 
daugelio metų pastangų ir net atkurtos Lietuvos valstybės vadovo Jo Ekscelencijos, profesoriaus 
Vytauto Landsbergio ir dviejų Lietuvos Respublikos Prezidento Jo Ekscelencijos Valdo Adamkaus 
vizitų tais sunkiais Šalčininkų kraštui metais. Kai skaičiau universiteto auditorių suole knygas po to, 
ką faktiškai du metus lenkiškame krašte supratau, atvirai kalbant nebeįmanoma nesusigraudinti, o 
kartais ir ašaros rieda. Tai jau nebe teorinis skaitymas, o praktinis. 

Lietuvos kultūros išsaugojimas buvo sunkiausia ir sudėtingiausia problema po 1990-ųjų metų Kovo 
11-osios, po 1991-ųjų metų Sausio 13-osios. Ne tik didesniuose, bet ir mažesniuose miesteliuose 
gyventojai kultūros sklaidą mato mokykloje ir iš mokyklos pastato, t.y kažką šviečiančius lyg 
saulės spindulėlius, kurie sušildo miestelį. Kai miesteliuose vienintelė biblioteka yra tik mokykloje, 
kai mokiniai išėję iš švietimo ir kultūros įstaigos gal per dažnai kalba ne lietuviškai, gal taip ir 
miestelis gyvena; o vis dėl to, turi būti labai dažnai akcentuojama lietuviškumo ir tradicijų svarba, 
lietuvių liaudies dainos, šokiai, muzika; turi būti aktyvesnis paauglių gyvenimas miesteliuose, kai 
jie skleidžia tik tuos saulės spindulėlius, kuriuos išmoko pamokose mokykloje, nes tai padeda būti 
Europos ir pasaulio piliečiu. 

Taip pat yra svarbu paminėti ir kitą faktą, kad visai neseniai Vilniaus rajono kai kurių rusiškų 
mokyklų koridorių stenduose buvo teigiama, kad mokykloje yra ugdomi patriotai, tik stende nebuvo 
paminėta kurios šalies patriotai, stenduose beveik niekada nebuvo žodžio Lietuva. Jei rusiškose 
mokyklose poetų, rašytojų metinių minėjimo stenduose, kurie papuošti išlieka mėnesį ar du, 



koridoriuose butų nors vieninteliu sakiniu paminima, kuo tas ar kitas poetas, rašytojas nusipelnė 
Lietuvai: gal jo paminklas, gal jo gatvė, gal vienintelė mintis apie Lietuvą yra pasakyta ar parašyta 
jo gyvenime, tai tokiose rusiškose mokyklose Lietuvos Respublikos piliečiai tikrai dažniau 
atsigręžtų į Lietuvą. O vėliau, problemos ir rūpesčiai taptų dalimi tavęs; o užaugę, kai Lietuvai būtų 
sunku, tokie piliečiai daug lengviau puoselėtų vertybes, dažniau padėtų Lietuvai, nes būdami maži 
dažniau atsigręždavo į Lietuvą, nedėjo per daug dažnai ausinuką pasiklausyti šimtus rusiškų ar 
lenkiškų dainų iš telefono ar grotuvėlio. 

Ne tik švietimo politikoje, bet apskritai visoje politikoje yra svarbu tai, kad kuo daugiau lietuvių ne 
tik išmoktų lietuvių liaudies dainų, bet ir jų nepamirštų baigę vidurines ar gimnazijas. O kad 
tautinės dainos išliktų ilgalaikėje atmintyje ir po 20-ties metų!.. 

Jei paklausinėtumėte žmonių, gyvenančių vidurio ir vakarų Lietuvoje, dėl to, ką jiems reiškia 1991- 
ųjų metų Sausio 13-oji, tai suprastumėte, kad atstumas turėjo reikšmės išsaugoti prisiminimus kuo 
ilgesniam laikui dėl Lietuvos, dėl tėvynės. 

Kai kuriose labirinto vietose yra skaudu matyti, kad apskričių, miestelių laikraščių svetainėse 
dominuoja skelbimai, kriminaliniai įvykiai, o nėra etnokultūros įvykių arba jų yra tikrai per mažai. 
Todėl teigiu, kad kiekvienas miestelis, kiekvienas kraštas turi, gali ir privalo skelbti savo svetainėse 
savo krašto lietuvių liaudies dainų tekstus kiekviename didesniame ar mažesniame miestelyje 
žmonėms padainuoti net namuose. 

Jeigu kuo daugiau jaunimo sulaukę 30-ties metų mintinai mokėtų bent 30 lietuvių liaudies dainų, tai 
būtų didžiulė pažanga ir visai Lietuvai. Deja, tie, kurie tuo po mokyklos baigimo nebesidomi, 
dažniausiai žiūri užsienietiškus televizijų kanalus, klauso užsienietiškų dainų. Dėkui Lietuvos 
radijui ir Lietuvos televizijai, kuri beveik vienintelė ir labai gaila, kad ne tiek nepopuliari, kiek 
komercinės televizijos, bet net žinių laidose suranda vietos įdėti fragmentą iš kokio nors rodos 
nelabai reikšmingo renginio kultūros salėse ar gatvėse miestelyje ar kaimelyje. Vilniaus Tuskulėnų 
vidurinė mokykla yra taip pat daug nusipelniusi etnokultūrai ir visiems menams. 

Kai man buvo apie 12 metų, knygyne nusipirkau 1000-čio lietuvių liaudies dainų rinkinį (Vaikų 
dainos, Lietuvių liaudies dainynas. Leidykla: Vaga, Vilnius, 1980), o šalia stovėjusi knygyno 



darbuotoja kasininkei pasakė, kad knygynas negali pardavinėti tokios knygos, o toji pasakė: „Oi, ka 
gi mums daryti?" Tokie buvo sunkūs lietuvių kultūrai ir etnologijai laikai 1982-aisiais metais. 

O šiandien situacija gal yra sunkiai nuspėjama. Gimnazija pavyzdžiui nuo 9 iki 12 klasės turi visų 
rimčiausiai ugdyti etnokultūros, o mokyklų salėse švenčių metu mokiniai tuomet daugiau matys 
tautinių šokių, girdės liaudies dainų įvairiausių renginių metu, tik gaila, kad mokiniai dėl įvairiausių 
priežasčių mieliau renkasi atlikti kūrinius anglų, italų kalbomis. Gal tai yra moderni tautinė 
savimonė, tautinio tapatumo formavimas? Kokia gi bus tikroji etnokultūrinio tapatumo raiška? O 
gal ne? 

Kai kurie mokslininkai teigia, kad dabartiniai mokiniai turi labai daug šansų gyventi net iki 120 
metų, o sulaukti 100 metų jau beveik nieko nebestebins. Ar tokiam labai ilgam gyvenimui mokiniai 
yra paruošiami? Ar Lietuvą reikės gelbėti ir išgelbėti etnokultūra po daugelio metų? 

Esu tikras, kad lietuvių kalba yra vadinama dainingiausia, bet ar visi žino kodėl? 

Lietuvių kalba turi 32 raides ir net 56 garsus. Prieš mėnesį viename iš angliškų vadovėlių pamatęs, 
kad anglų kalboje ne 44 ar 45 garsai, nes tai teigia kelios pasaulio didžiausių leidyklų skirtingos 
enciklopedijos, o net 54 garsai. Tuomet pagal įvairiausias metodikas esu tikras galima suskaičiuoti 
virš 200 garsų lietuvių kalboje ir pasauliui lietuvių kalbą pristatyti nepaprastai unikaliai, kuri 
pranoktų net Jungtinių tautų organizacijos, UNESCO lūkesčius dokumentuose. 

Kaip LR Seimo Lietuvių kalbos gynimo draugijos Steigimo deklaracijos (Vilnius, 2010 m. 
balandžio 7 d.) dokumento signataras, kaip TS-LKD partijos Švietimo ir kultūros komiteto narys 
teigiu, kad knygynuose net pačiame mažiausiame miestelyje turi būti pakankamai lietuvių kalbos ir 
etnokultūros knygų. Esu tikras, kad turi būti išaiškintos etnokultūrinės priežastys glūdinčios kalbos 
vartotojų gyvenamojoje aplinkoje, savo krašto ir kultūros pasaulėvokoje, kad būtų galima kuo 
geriau parengti programas daugiakalbės kompetencijos tobulinimui įvertinus etnokultūrinį 
kontekstą. Lietuvos valstybės politika įvairių kalbų mokymui yra tinkama, nes manau, kad yra 
skiriama daug dėmesio bendruomenei ir jos etnokultūrai tobulėti. 

Kaip magistrantas rašęs magistrinį darbą dėl švietimo sistemos gaivinimų ir problemų sprendimų 



svarstau, kad jei etninė kultūra yra asmenybės tapatumo išraiška ir tolesnė raida, tai to ir reikia 
nuolatos siekti. O populiarėjant tarptautiniams konkursams, renginiams ir egzaminams, aš svarstau, 
gal kai kurių mokinių neįleiskit į tokius renginius be tautinės juostos, be kaklaraiščio. Svarstau ir 
klausiu, o gal gimnazijose jaunuoliai mažiau matys tautinių dainų atlikimo mokyklos salėse, nes tai 
gal dažniausiai atlieka mažesni mokiniai, o jų gimnazijos pastate nebus? O kokia bus politinė 
savimonė ateityje? Koks bus kultūrinis, tarpkultūrinis, daugiaetnokultūrinis išsilavinimas? Kokia 
bus piliečių pasaulėjauta, pasaulėžiūra, pasaulėvoka skirtingose apskrityse Lietuvoje? Ar ne tik 
lietuviškas žodis, bet ir lietuvių etnokultūra bus integruojama į kitų dalykų pamokas visose 
mokyklose? Ar daug daugiau jaunimo suvoks, kad norint būti puikiu Europos ir pasaulio piliečiu 
mokyklos salėse reikės vis dažniau dainuoti ne užsienietiškai, o lietuviškai ir tuo nusipelnyti 
Lietuvai ir savo mokyklai? 

Labai nuoširdžiai dėkingas už dėmesį! 



Mokytojas Gintaras Kavarskas 



